SA soldaat in DRK doodgeskietArgieffoto ter illustrasie. (Foto: ANA) Die Suid-Afrikaanse Nasionale Weermag (SANW) het bevestig dat ŉ Suid-Afrikaanse soldaat in die Demokratiese Republiek van die Kongo (DRK) doodgeskiet is. Volgens die SANW is die soldaat Donderdagoggend tydens ŉ militêre operasie in Kilia in die ooste van die DRK doodgeskiet. Die soldaat was lid van die Suid-Afrikaanse vredesending in die DRK. Brig.genl. Mafi Mgobozi, die SANW se direkteur van kommunikasie, het gesê die besonderhede rakende die voorval is in dié stadium nog vaag. ŉ Raad van ondersoek is reeds op die been gebring om die oorsake wat tot die voorval gelei het, te ondersoek. “Die identiteit van die oorledene sal bekend gemaak word sodra die SANW amptelik die familie en naasbestaandes in kennis gestel het.” Nosiviwe Mapisa-Nqakula, minister van verdediging en millitêre veterane, en genl. Rudzani Maphwanya, weermaghoof, het hul medelye met die oorledene se familie en geliefdes betuig.